ROZHODNUTIE KOMISIE
zo 14. septembra 2004,
ktorým sa mení a dopĺňa rozhodnutie 2002/627/ES, ktorým sa zriaďuje Európska skupina regulátorov pre elektronické komunikačné siete a služby
(Text s významom pre EHP)
(2004/641/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
keďže:
(1)
Rozhodnutie Komisie 2002/627/ES (1) zriadilo Európsku skupinu regulátorov pre elektronické komunikačné siete a služby.
(2)
Praktická skúsenosť s touto skupinou ukázala, že je potrebné ujasniť záležitosti týkajúce sa členstva v skupine a zamerať prácu skupiny na úlohy spojené s priebežným dohľadom nad implementáciou nového regulačného rámca pre elektronické komunikačné siete a služby.
(3)
Všetky členské štáty zriadili regulačné orgány, ktoré majú za úlohu priebežne dohliadať na trh s elektronickými komunikáciami,
ROZHODLA TAKTO:
Článok 1
Rozhodnutie 2002/627/ES sa mení a dopĺňa takto:
1.
Článok 2 sa vypúšťa.
2.
V článku 3 sa pridáva tento odsek:
„Skupina bude Komisii z vlastnej iniciatívy alebo na jej požiadanie radiť a pomáhať vo všetkých príbuzných oblastiach týkajúcich sa elektronických komunikačných sietí a služieb v rámci svojej kompetencie.“
3.
Článok 4 sa nahrádza takto:
„Článok 4
Členstvo
1. Skupina sa skladá z vedúcich predstaviteľov nezávislých národných regulačných orgánov zriadených v každom členskom štáte a ich hlavnou úlohou je dohliadať na priebežné fungovanie trhu s elektronickými komunikačnými sieťami a službami, alebo z ich zástupcov.
Každý členský štát je zastúpený jedným členom. Komisia je zastúpená na primeranej úrovni a zabezpečí pre skupinu sekretariát.
2. Príslušné národné orgány uvedené v odseku 1 sú vymenované v prílohe. Komisia bude tento zoznam prehodnocovať vzhľadom na akékoľvek zmeny zavedené členskými štátmi, ktoré sa týkajú názvov alebo zodpovednosti týchto orgánov.“
4.
Článok 5 sa mení a dopĺňa takto:
a)
prvý odsek sa vypúšťa;
b)
v poslednom odseku sa prvá veta nahrádza takto:
„Ako pozorovatelia môžu byť v skupine experti zo štátov EHP, ktoré nie sú členmi Európskej únie a tých štátov, ktoré sú kandidátmi na vstup do Európskej únie.“.
5.
Text prílohy k tomuto rozhodnutiu je súčasťou prílohy.
Článok 2
Toto rozhodnutie nadobúda účinnosť v deň jeho uverejnenia v Úradnom vestníku Európskej únie.
V Bruseli 14. septembra 2004